**SMERNICA o prijatí rozhodnutia elektronickým hlasovaním „per rollam“.**

**Článok 1**

**Vymedzenie pojmov a skratiek**

Na účely tejto smernice sa rozumie pod pojmom/skratkou:

1. **hlasovanie per rollam** - hlasovanie s využitím elektronickej e-mailovej komunikácie,
2. **zväz** – Slovenský zápasnícky zväz
3. **VV-SZZ –** Výkonný výbor Slovenského zápasníckeho zväzu
4. **orgán zväzu** - príslušný orgán, ktorý je podľa predpisov zväzu oprávnený rozhodovať vo veci;orgán zväzu, ktorý môže postupovať podľa tejto smernice :
	1. VV-SZZ
5. **predseda orgánu zväzu** – prezident SZZ
6. **predkladateľ** – člen VV-SZZ, ktorý je oprávnený predkladať vec na hlasovanie per rollam členom VV-SZZ a komunikačne i administratívne vykonať a spracovať hlasovanie per rollam,
7. **predsedajúci -** predseda orgánu zväzu alebo osoba, ktorá na základe poverenia predsedajúceho alebo predpisov zväzu zastupuje predsedajúceho,
8. **predpisy zväzu -** stanovy a ostatné interné predpisy zväzu vydané na základe stanov.

**Článok 2**

**Základné ustanovenia**

1. Na zabezpečenie efektívnej činnosti môže orgán zväzu využívať hlasovanie per rollam, ktorého postup a pravidlá upravuje táto smernica.
2. Hlasovanie per rollam je možné využiť pri rozhodovaní orgánu zväzu v prípade veci, ktorá neznesie odklad, ak :
	1. z povahy veci nevyplýva vhodnosť/primeranosť prerokovania a rozhodnutia veci iným spôsobom alebo
	2. hlasovanie per rollam pri rozhodnutí konkrétnej veci predpismi zväzu nie je vylúčené.
3. Vhodnosť/primeranosť prerokovania veci a hlasovania per rollam posudzuje predsedajúci orgánu zväzu z vlastnej iniciatívy alebo na základe podnetu člena orgánu zväzu.
4. Po posúdení vhodnosti/primeranosti hlasovania per rollam, vykonanie hlasovania členmi orgánu v súlade s týmto predpisom zabezpečí predkladateľ.
5. Hlasovanie per rollam a jeho výsledok predkladateľ písomne zaznamená do osobitného „zápisu o hlasovaní per rollam“ alebo priamo do zápisnice z najbližšieho zasadnutia orgánu zväzu, v ktorom bude uvedený aj spôsob zadokumentovania hlasovania a jeho výsledku.
6. Ak sa v súvislosti s hlasovaním per rollam zasiela členom orgánu zväzu elektronický dokument, tento bude zaslaný vo formáte PDF, RTF alebo DOC, a tento dokument sa pripojí aj k zápisu o hlasovaní per rollam.
7. Všetky úkony vykonávané podľa tejto smernice (predloženie návrhu, potvrdenie prijatia návrhu, uplatnenie námietky, hlasovanie a pod.) sa vykonávajú elektronickou formou (emailom), ak nie je pri konkrétnom úkone výslovne uvedená iná forma, napr. telefonicky.
8. O telefonicky vykonanom úkone spíše záznam ten, kto ho vykonal a záznam zadokumentuje tak, aby obsah a čas vykonania úkonu bolo možné overiť.
9. Pri využití hlasovania per rollam sa postupuje v súlade s predpismi zväzu.
10. Úkony predkladateľa vykonávané elektronickou formou môžu byť nahradené automatizovaným procesom v rámci informačného systému zväzu alebo informačného systému športu.

**Článok 3**

**Práva a povinnosti predkladateľa návrhu**

1. Predkladateľ zasiela návrh (materiál, uznesenie alebo iné rozhodnutie) členom orgánu zväzu na schválenie per rollam
	1. s primeraným časovým predstihom, najmenej 5 dní pred určeným posledným dňom hlasovania, ak v odôvodnených prípadoch nie je určená iná lehota; v súlade so všetkými stanovenými náležitosťami, ktoré vyplývajú pre predkladateľa návrhu.
	2. so všetkými náležitosťami, informáciami a prílohami nevyhnutnými k objektívnemu rozhodnutiu vo veci.
2. Predkladateľ v predloženom návrhu presne definuje jednotlivé možnosti hlasovania o

rozhodnutí vo veci formou

* 1. za - proti - zdržiavam sa,
	2. schvaľujem - neschvaľujem - zdržiavam sa.
1. V prípade úprav znenia (doplnenia) predkladaného návrhu v priebehu hlasovania bude nové znenie návrhu predložené na nové prerokovanie a rozhodnutie per rollam všetkým členom orgánu zväzu s určením novej lehoty na hlasovanie.
2. Predkladateľ eviduje hlasovanie v písomnej podobe uložením e-mailov v osobitnom priečinku na serveri v dispozícii zväzu alebo založením vytlačených e-mailov do príslušnej evidencie rozhodnutí orgánu zväzu.
3. Štatutárny zástupca zväzu alebo ním určená osoba vedie evidenciu hlasovania (tabuľku hlasovania per rollam), ktorá je dostupná na sekretariáte zväzu a je podkladom pre vyhotovenie zápisu o hlasovaní per rollam.
4. Predkladateľ zasiela návrh v kópii kontrolórovi zväzu, ktorý v súlade so svojimi oprávneniami môže k predloženému návrhu uviesť svoje výhrady a pripomienky, ktoré odošle predkladateľovi, štatutárnemu zástupcovi a všetkým členom orgánu zväzu.
5. V prípade, ak prijatie návrhu, o ktorom sa má hlasovať, zo strany niektorého člena orgánu zväzu v posledný deň lehoty určenej na hlasovanie nie je potvrdené, predkladateľ alebo ním poverená osoba telefonicky (hovor alebo SMS správa) upovedomí člena orgánu zväzu o zaslanom návrhu na čísle používanom týmto členom orgánu zväzu na účely komunikácie v rámci činnosti zväzu. V prípade závažných rozhodnutí, o upovedomení člena orgánu zväzu sa vyhotoví písomný záznam obsahujúci spôsob, dátum a čas upovedomenia, meno a priezvisko upovedomujúceho a upovedomeného a telefonický kontakt (číslo), na ktorý bolo volané alebo bola zaslaná SMS správa.
6. So súhlasom väčšiny členov orgánu zväzu môže predkladateľ určiť aj kratšiu lehotu na hlasovanie ako päť dní. V tom prípade predkladateľ alebo ním poverená osoba bezodkladne telefonicky upozorní ostatných členov orgánu zväzu na skrátenú lehotu hlasovania. Hlasovanie v skrátenej lehote sa považuje za prejav súhlasu so skrátením lehoty na hlasovanie.
7. Predkladateľ môže na žiadosť člena orgánu zväzu lehotu na hlasovanie primerane predĺžiť.
8. Predkladateľ je povinný oznámiť výsledky hlasovania per rollam najneskôr do piatich kalendárnych dní po skončení hlasovania všetkým členom orgánu zväzu. Hlasovanie je skončené o 24.00 hod dňa, ktorý bol určený ako posledný deň hlasovania, ak nebola lehota na hlasovanie predĺžená.
9. Pri hlasovaní v lehote určenej podľa dní sa do lehoty nepočíta deň, v ktorý bol návrh zaslaný členom orgánu zväzu na hlasovanie.

**Článok 4**

**Práva a povinnosti členov orgánu zväzu pri hlasovaní per rollam**

1. Všetci členovia orgánu zväzu majú právo na rovnaké podmienky hlasovania a právo na vyslovenie a zaznamenanie odlišného názoru.
2. Člen orgánu zväzu hlasuje podľa svojho najlepšieho svedomia a vedomia, v súlade so všeobecne záväznými právnymi predpismi a predpismi zväzu.
3. Člen orgánu zväzu hlasuje o zaslanom návrhu rozhodnutia zaslaním emailovej odpovede v určenej lehote zo svojho emailového účtu predkladateľovi, ak nie je stanovené inak.
4. Člen orgánu zväzu identifikovateľne označí (menom a priezviskom) svoju emailovú odpoveď, ktorá obsahuje hlasovanie o návrhu rozhodnutia, ak táto informácia nevyplýva z hlavičky emailu.
5. Člen orgánu zväzu má právo pred vykonaním hlasovania reagovať alebo nereagovať na predložený návrh a môže požiadať o primerané predĺženie lehoty na hlasovanie per rollam.
6. Proti oznámenému výsledku hlasovania môže člen orgánu zväzu vzniesť u predkladateľa písomné námietky s odôvodnením, ktoré môžu byť dôvodom pre nové hlasovanie. O novom hlasovaní rozhoduje predsedajúci. Námietky s dôvodmi sa vždy zasielajú na vedomie aj štatutárnemu orgánu a kontrolórovi. Námietky člena orgánu zväzu sa pripoja k zápisu o hlasovaní per rollam, ktorý je prílohou zápisnice z najbližšieho zasadnutia orgánu zväzu.
7. Pri hlasovaní per rollam je hlasovanie na základe plnej moci alebo iného poverenia neprípustné. Hlasovanie zaslaním odpovede z emailového účtu člena orgánu zväzu sa považuje za hlasovanie člena orgánu zväzu.

**Článok 5**

**Výsledky hlasovania**

1. Hlasovanie per rollam je platné:
	1. ak bol návrh riadne zaslaný všetkým členom orgánu zväzu na nimi určenú emailovú adresu na účely komunikácie v rámci činnosti orgánu zväzu a
	2. ak sa hlasovania v určenej lehote zúčastnila nadpolovičná väčšina členov orgánu zväzu zaslaním jednoznačnej odpovede obsahujúcej jednu z ponúkaných možností bez pripomienok, podmienok a výhrad.
2. Predkladaný návrh je prijatý/schválený, ak za jeho prijatie/schválenie hlasovala nadpolovičná väčšina členov orgánu zväzu pri splnení podmienky uznášaniaschopnosti. V prípade rovnosti hlasov rozhoduje hlas predsedajúceho. Ak je na základe stanov zväzu potrebná na prijatie konkrétneho rozhodnutia kvalifikovaná väčšina všetkých členov orgánov zväzu, je predkladaný návrh prijatý/schválený, ak za jeho prijatie/schválenie hlasovala kvalifikovaná väčšina členov orgánu zväzu.
3. Ak člen orgánu zväzu nezašle odpoveď na predložený návrh alebo zašle odpoveď, ktorá nie je v súlade s odsekom 1, jeho odpoveď sa nezapočítava do kvóra stanoveného na platné rozhodnutie o návrhu.
4. V sporných prípadoch o platnosti hlasovania per rollam rozhoduje orgán zväzu nadpolovičnou väčšinou členov.
5. Opakované hlasovanie per rollam o tej istej veci nie je vylúčené.

**Článok 6**

**Záverečné ustanovenia**

1. Túto smernicu schválil VV - SZZ podľa čl. XI. ods. 11.11 stanov SZZ na svojom zasadnutí dňa

7.12.2016 a nadobúda platnosť a účinnosť dňom schválenia.